## Odluka Ustavnog suda Republike Hrvatske broj:U-I-4480/2004 od 5. lipnja 2007.

### NN 69/2007 (4.7.2007.), Odluka Ustavnog suda Republike Hrvatske broj:U-I-4480/2004 od 5. lipnja 2007.

# USTAVNI SUD REPUBLIKE HRVATSKE

**2164**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Emilija Rajić, Smiljko Sokol, Nevenka Šernhorst i Vice
Vukojević, odlučujući o prijedlogu za pokretanje postupka za ocjenu suglasnosti
Poslovnika Hrvatskog sabora s Ustavom, na sjednici održanoj 5. lipnja 2007.
godine, donio je

## ODLUKU

I. Pokreće se postupak za ocjenu suglasnosti s Ustavom članka 228. stavka 1.
Poslovnika Hrvatskog sabora (»Narodne novine«, broj 71/00., 129/00., 117/01.,
41/02., 91/03. i 58/04.), te se ukida dio koji glasi: »i ovim Poslovnikom«.
II. Ova odluka objavit će se u »Narodnim novinama«.

```
Obrazloženje
```

1. Petar Marija Radelj iz Zagreba podnio je prijedlog za pokretanje postupka za
ocjenu suglasnosti s Ustavom članka 228. stavka 1. Poslovnika Hrvatskog sabora
(»Narodne novine«, broj 71/00., 129/00., 117/01.,41/02., 91/03. i 58/04., u
daljnjem tekstu: Poslovnik).
Osporena odredba članka 228. stavka 1. (članak 226. stavak 1. – pročišćenog
teksta) Poslovnika glasi:
*Zakone, odluke, rezolucije, zaključke i druge akte Sabor donosi većinom glasova,
ukoliko je na sjednici Sabora nazočna većina zastupnika, osim ako Ustavom
Republike Hrvatske i ovim Poslovnikom nije drukčije određeno.*2. Predlagatelj ističe da je osporena odredba u suprotnosti s odredbom članka
81. stavka 1. Ustava Republike Hrvatske, koja je odredba prema njegovu mišljenju
isključiva i ne dopušta da se bilo kojim drugim propisnikom osim Ustavom
određuje potrebna većina za donošenja akta u Hrvatskom saboru. Slijedom
navedenog, prema predlagateljevu mišljenju, osporena odredba je nesuglasna
odredbi članka 5. stavka 1. Ustava, kojom je propisano da u Republici Hrvatskoj
zakoni moraju biti u suglasnosti s Ustavom.
3. Imajući u vidu numeričke razlike u pročišćenom tekstu te stajalište Suda o
pročišćenom tekstu izraženo u rješenju broj:U-I-2597/2003 od 12. siječnja 2005.
godine (»Narodne novine«, broj 11/05.), Ustavni sud je prijedlog ocjenjivao kao
prijedlog za ocjenu suglasnosti s Ustavom članka 228. stavka 1. Poslovnika.

*Prijedlog je osnovan.*
4. Odredbom članka 128. točkama 1. i 2. Ustava propisano je da Ustavni sud
Republike Hrvatske odlučuje o suglasnosti zakona s Ustavom, te suglasnosti
drugih propisa s Ustavom i zakonom.
Ustavni sud je u Odluci, broj: U-II-1744/2001 od 11. veljače 2004. (»Narodne
novine«, broj 21/04.) utvrdio da Poslovnik Hrvatskog sabora ima pravnu snagu
zakona.
Za ocjenu suglasnosti članka 228. stavka 1. Poslovnika s Ustavom mjerodavne su
odredbe članka 5. stavka 1. i članka 81. stavka 1. Ustava Republike Hrvatske.
Prema odredbi članka 5. stavka 1. Ustava, u Republici Hrvatskoj zakoni moraju
biti u suglasnosti s Ustavom, a ostali propisi i s Ustavom i sa zakonom.
Odredba članka 81. stavka 1. Ustava glasi:
*Ako Ustavom nije drukčije određeno, Hrvatski sabor donosi odluke većinom glasova
ukoliko je na sjednici nazočna većina zastupnika.*Navedena odredba članka 81. stavka 1. Ustava izrijekom propisuje da se pitanje
većine glasova s kojom Hrvatski sabor donosi odluke uređuje isključivo Ustavom.
Prema tome odredba članka 228. stavka 1. Poslovnika, kojom je propisano da
Hrvatski sabor donosi odluke ukoliko je na sjednici nazočna većina zastupnika
većinom glasova zastupnika, osim ako Ustavom Republike Hrvatske i ovim
Poslovnikom nije drugačije određeno, prema ocjeni Ustavnog suda Republike
Hrvatske, nije suglasna s odredbom članka 81. stavka 1. Ustava u dijelu u kojem
glasi »i ovim Poslovnikom«.
5. Slijedom navedenog, Ustavni sud je na temelju članka 55. stavaka 1. i 2.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst), odlučio kao u izreci.
Objava ove odluke temelji se na članku 29. Ustavnog zakona o Ustavnom sudu
Republike Hrvatske.

Broj: U-I-4480/2004
Zagreb, 5. lipnja 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 69/2007-2164
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)